L-awtorità tal-ambjent u l-ippjanar, il-MEPA, nediet dokument ieħor ta’ konsultazzjoni dwar il-permessi għal kmamar tan-nar. Din hija l-ewwel darba li l-MEPA qed tipproponi policy dwar il-permessi tal-kmamar tan-nar li iridu jinbnew ’l barra miż-żoni tal-iżvilupp. Bil-proposti fid-dokument, il-kmamar tan-nar iridu izommu distanza ta’ 183 metru mit-toroq jew binjiet oħra. Il-policy tgħid li mhumiex ser jingħataw permess għal kmamr tan-nar li jkunu fiż-żoni industrijali jew viċin siti tan-Natura 2000 jew siti arkeoloġiċi.Tipproponi ukoll li l-kmamar tan-nar ma jkunux aktar minn sular. Il-policy tfasslet minn kumitat li kien presedut mid-deputat Laburista Michael Falzon li huwa l-konsulent tal-għaqda tad-dilettanti tan-nar. L-awtorità se tilqa’ l-kummenti u l-proposti tal-pubbliku għal dan l-abbozz tas-7 ta’ Frar. Fit-tnedija tal-abbozz intqal li f’Malta u Għawdex hawn 35 kamra tan-nar liċenzjati. Intqal ukoll li fl-aħħar 21 sena, gew approvati 16-il permess għal kmamar tan-nar u ġew rifjutati 14-il applikazzjoni. Bħalissa il-MEPA għandha quddiemha seba’ applikazzjoni pendenti li ser jingħataw iċ-ċans jagħżlu jekk l-applikazzjoni tagħhom tkunx proċessata bil-policy l-gdida jew bil-proċeduri li kien hemm s’issa. L-avukat Falzon qal li l-abbozz tal-policy jesiġi li l-kmamar tan-nar ikunu marbuta bil-kundizzjonijiet tal-pulizija u tad-dipartiment tal-protezzjoni civili. Spjega li se tkun ir-responsabiltà tal-minsitru responsabbli li jaħtar kumitat li jeżamina r-riskji u jipproponi miżuri biex dawn jitnaqqsu. L-applikazzjonijiet għal kmamar tan-nar ser ikunu evalwati minn kumitat apposta li ser jeżamina l-aspetti tas-sigurtà.